Kuba Utopia net vir dié wat niks het | Netwerk24
Kuba Utopia net vir dié wat niks het
Deur Johan Gericke, Tygervallei 19 Desember 2016 07:01
Ek merk hoe Fidel Castro se Kubatopia sommige oorval met ’n wens vir ’n “time warp”. Dis sweerlik onder die bekoring van rum, sigare en salsa-aande.
Kuba se stedelike kultuur bied jou min kinders, gratis onderwys, ’n hoë ouderdom, vryheid van werkloosheid en misdaad (sic) en toegang tot die 40%-“middelklas”-klub wat baai in die demografie van Wes-Europese bourgeoisie.
Rantsoenwinkels subsidieer “behoeftes” met 95%, en rum, sigare, bier en basiese lewensmiddele kos ’n derde van die prys in Amerika.
Dis ’n streslose lewe, sonder keuse, aspirasie, perspirasie of ’n Jones vir vergelyking. Salarisse vir verpligte werk is op ’n 1960’s-vlak.
’n Huishouding met ’n dubbele inkomste verdien 60% onder die internasionale armoede-drempel. Die subsidies hou net tot jou kwota afgemeet en jou bladsy gestempel is.
“Begeerte” en “verbruikerskultuur”, telekommunikasie en huishoudelike tegnologie is vreemde konsepte.
Net jou gesigsuitdrukking verander wanneer jy die sleutel van jou 1950’s-krok draai, en jou huis en buurt val uitmekaar weens munisipale dienste en kapasiteit uit die 1920’s. 20 mense deel jou krot en die loodgieter kom eers oor twee maande.
Vlote Kubane het sedertdien verkies om eerder in die Straat van Florida te sink as in die tydkapsule. In 2010 gee Kameraad Raoul die bevel: “Verander rigting, (evolueer) of sink”.
Sosialisme kan goedere versprei, maar sukkel om welvaart te genereer en groei te stimuleer. Gelyke verspreiding van armoede bied nêrens om wêreldklas- menslike kapitaal te belê nie. Kuba is ’n Utopia net vir dié wat niks het nie.
Op Kuba se nuwe groeipad word staatsapparatuur en onvolhoubare subsidies afgetakel. Uitdiensgestelde amptenare raak entrepreneurs en onder liberalisering bied die private sektor al werk aan 40% van die arbeidsmag.
Kommunistas klim die leer na die wêreld van konsumeristas vir ’n slimfoon en internet.
Vandag, in Fidel se “gelyke Kuba”, is dié met toegang tot dollars 25 keer gelyker as die met peso’s. Net hulle het toegang tot “parallelle markte” wat die ellende kan besweer.
’n Utopie? Nee wat.
Meer oor: Fidel Castro | Brief